मान बोले- सामने आ गया असली चेहरा, दिल की बात ज़ुबान पर आती है
Navjot Singh Sidhu Bikram Majithia Hug; Tweet Recovery Dr. Navjot Kaur | Congress AAP Akali Dal  पंजाब में आम आदमी पार्टी व मुख्यमंत्री भगवंत मान के खिलाफ एकजुट हुई विरोधी पार्टियों के सांझे कार्यक्रम में कांग्रेसी नेता नवजोत सिंह सिद्धू व अकाली नेता बिक्रम मजीठिया की जफ्फी का असर दिखने लगा है।
जालंधर में सर्वदलीय बैठक के दौरान एक दूसरे के धुर विरोधी रहे नवजोत सिंह सिद्धू और बिक्रम सिंह मजीठिया की पड़ी जफ्फी पर सियासत गर्मा गई है। विरोधी तो इस जफ्फी पर अपने रिएक्शन दे ही रहे हैं साथ ही अपने भी इस मामले में पीछे नहीं हैं। सुबह कांग्रेस सांसद रवनीत बिट्टू के बाद शाम को मुख्यमंत्री भगवंत मान का तंज भी इस जफ्फी पर आ गया।
मुख्यमंत्री ने कहा कि दोनों का असली रूप सबके सामने आ गया है। उन्होंने संबोधित करते हुए लोगों से पूछा कि देख लिया आपने दोनों को जफ्फियां डालते हुए। निकल आया सबके सामने दोनों का असली रूप। आज युवाओं के हाथ में मोबाइल है, पुरानी वीडियो भी निकल आती हैं।
पुरानी वीडियो में लोग देख रहे हैं कि पहले यह ऐसे कहते अब ऐसा कह रहे हैं। मुख्यमंत्री भगवंत मान ने कहा कि जो दिल में होता है वह ज़ुबान पर आ ही जाता है। साथ ही उन्होंने यह भी तंज कसा कि वह तो यहां पर इसलिए आए हैं किसी गरीब का कोई हत न छीन सके। लेकिन पहले जो आते रहे हैं आपको पता ही कि वह अपने घर बचाते रहे। अपनी पीढ़ियां, अपने चाचे, अपने भतीजे, अपने साले और अपने जीजे तक ही सीमित थे।
मजीठिया ने नवजोत कौर के लिए मांगी दुआ
शिरोमणि अकाली दल के नेता बिक्रम मजीठिया ने पंजाब कांग्रेस के पूर्व प्रधान नवजोत सिंह सिद्धू की पत्नी डॉ. नवजोत कौर के लिए दुआ मांगी है। उन्होंने ट्वीट कर लिखा कि डॉ. नवजोत सिद्धू कैंसर से शीघ्र स्वस्थ हों। वाहेगुरु उन्हें इस भयानक बीमारी से उभरने की शक्ति प्रदान करे, क्योंकि प्रत्येक परिवार में शक्ति के स्तंभ मां की जगह कोई नहीं ले सकता। हमारी दुआएं हमेशा उनके और परिवार के साथ हैं।
कैंसर से लड़ रही डॉ. नवजोत कौर के ऑपरेशन के तकरीबन सवा दो महीने के बाद अकाली नेता बिक्रम मजीठिया ने ये ट्वीट किया है। वहीं, आज डॉ. नवजोत कौर की दूसरी कीमोथेरपी भी हुई है।
10 सालों की खटास एक जफ्फी ने बदली
नवजोत सिंह सिद्धू व मजीठिया-बादल परिवार के साथ खटास तकरीबन 10 सालों से चली आ रही है। 2017 विधानसभा चुनाव में कांग्रेस की तरफ से लड़ने के बाद से नवजोत सिंह सिद्धू प्रचार के दौरान हमेशा ही बिक्रम मजीठिया के खिलाफ बोलते रहे हैं।
दोनों के बीच की दूरी का अंदाजा इससे लगाया जा सकता है कि सिद्धू की चुनौती के बाद ही बिक्रम मजीठिया अमृतसर ईस्ट से चुनाव लड़ने को तैयार हुए थे। जिसके बाद दोनों को हार का सामना करना पड़ा था।
डॉ. नवजोत कौर की दूसरी कीमोथेरपी
डॉ. नवजोत कौर की आज दूसरी कीमोथेरपी हो रही है। नवजोत सिंह सिद्धू ने ट्वीट कर यह जानकारी दी। नवजोत सिंह सिद्धू ने लिखा है- उसकी दूसरी कीमोथेरेपी... एक दृढ़ संकल्प के साथ लड़ना... वाहेगुरु की इच्छा के आगे झुकना, उन सभी को लाख धन्यवाद जो उनके शीघ्र स्वस्थ होने की प्रार्थना कर रहे हैं।
मार्च महीने में हुआ था डॉ. नवजोत का ऑपरेशन
गौरतलब है कि डॉ. नवजोत कौर इस समय कैंसर से लड़ रही हैं। मार्च महीने में, नवजोत सिंह सिद्धू की रिहाई से एक सप्ताह पहले ही उन्हें अपना ऑपरेशन करवाना पड़ा था। जिसके लिए उन्होंने ट्वीट भी किया था। फिलहाल उनकी कीमोथेरेपी चल रही है।
दो दिन पहले नवजोत सिंह सिद्धू अपने परिवार के साथ ऋषिकेश गए थे। गंगा- दशहरा के अफसर पर उन्होंने गंगा में परिवार सहित स्नान भी किया था। दो दिन पहले जालंधर में बैठक का हिस्सा बनने के लिए वह सीधा ऋषिकेश से पहुंचे थे, जबकि उनका परिवार अभी भी वहीं है।